Randall Park, Jani Zhao Antara Yang Sertai Aquaman and the Lost Kingdom
Selepas kembali ke MCU sebagai Jimmy Woo dalam siri Marvel Cinematic Universe WandaVision, pelakon Randall Park bersedia untuk membuat kemunculan dalam satu lagi dunia superhero. Kali ini, pelakon itu akan menyertai James Wan dalam filem Aquaman and the Lost Kingdom. Menurut The Hollywood Reporter, Park akan memainkan peranan sebagai Dr. Stephen Shin. Watak itu pertama kali muncul dalam filem 2018, Aquaman, di mana peminat melihatnya menyelamatkan Black Manta semasa adegan pertengahan kredit. Selain itu juga, pihak studio menambah tiga lagi pelakon iaitu Indya Moore (Pose, Escape Room: Tournament of Champions), Vincent Regan (300, Ghost Rider: Spirit of Vengeance), dan pelakon berbangsa China-Portugis, Jani Zhao (Jogo Duplo, The Sugar Captains). Moore akan memainkan watak klasik DC, Karshon, yang pertama kali membuat kemunculan dalam komik pada tahun 1963 sebagai ‘villain’ Green Lantern. Dalam versi komik, watak itu pada awalnya adalah ikan yu biasa, tetapi setelah terkena radiasi, ia memperoleh kemampuan luarbiasa, termasuklah kecerdasan dan kuasa telepati. Zhao dijangka akan membawa watak Stingray, watak asli yang dibuat hanya untuk sekuel yang akan datang.  Sementara itu, Regan akan memainkan peranan sebagai Atlan, penguasa kuno Atlantis yang pertama kali diperkenalkan dalam filem pertama semasa adegan flashback dan pertama kali digambarkan oleh Graham McTavish (Outlander). Aquaman and The Lost Kingdom dibintangi Jason Momoa sebagai watak utama Arthur Curry / Aquaman, Amber Heard, Yahya Abdul-Mateen II, Patrick Wilson, Randall Park, Dolph Lundgren, Temuera Morrison dan Pilou Asbæk. James Wan akan kembali sebagai pengarah, manakala lakon layar akan ditulis oleh duo dari filem pertama, David Leslie dan Johnson-McGoldrick. Warner Bros. Pictures telah ditetapkan tarikh tayangan pada 16 Disember 2022. 